Kommissionens direktiv 2002/71/EF

af 19. august 2002

om ændring af bilagene til Rådets direktiv 76/895/EØF, 86/362/EØF, 86/363/EØF og 90/642/EØF om fastsættelse af maksimalgrænseværdier for indholdet af pesticidrester (formothion, dimethoat og oxydemeton-methyl) i og på korn, levnedsmidler af animalsk oprindelse og visse produkter af vegetabilsk oprindelse, herunder frugt og grøntsager

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 76/895/EØF af 23. november 1976 om fastsættelse af maksimalgrænseværdier for pesticidrester på og i frugt og grønsager(1), senest ændret ved Kommissionens direktiv 2002/66/EF(2), særlig artikel 5,

under henvisning til Rådets direktiv 86/362/EØF af 24. juli 1986 om fastsættelse af maksimalgrænseværdier for indholdet af pesticidrester i og på korn(3), senest ændret ved direktiv 2002/66/EF, særlig artikel 10,

under henvisning til Rådets direktiv 86/363/EØF af 24. juli 1986 om fastsættelse af maksimalgrænseværdier for indholdet af pesticidrester i og på levnedsmidler af animalsk oprindelse(4), senest ændret ved direktiv 2002/66/EF, særlig artikel 10,

under henvisning til Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grønsager(5), senest ændret ved Kommissionens direktiv 2002/66/EF, særlig artikel 7, og

ud fra følgende betragtninger:

(1) For korn og produkter af vegetabilsk oprindelse, herunder frugt og grøntsager, afspejler grænseværdierne anvendelsen af de minimumsmængder af pesticider, der skal til for at opnå effektiv plantebeskyttelse, anvendt på en sådan måde, at der opnås den lavest mulige toksikologisk acceptable restkoncentration, især med hensyn til miljøbeskyttelse og forbrugernes skønnede indtagelse gennem føden. For levnedsmidler af animalsk oprindelse afspejler grænseværdierne dyrenes indtagelse af korn og produkter af vegetabilsk oprindelse, der er behandlet med pesticider, ligesom der i relevante tilfælde er taget hensyn til de direkte konsekvenser af anvendelsen af veterinærlægemidler. EF-maksimalgrænseværdierne repræsenterer den øvre grænse for, hvor stor mængde der kan forventes at være af sådanne restkoncentrationer i produkter, hvis der er anvendt god landbrugspraksis.

(2) Der bør løbende holdes øje med maksimalgrænseværdierne for pesticider, som kan ændres under hensyntagen til nye oplysninger og data. Maksimalgrænseværdierne sættes til bestemmelsesgrænseværdien, hvis anvendelsen af plantebeskyttelsesmidler til godkendte anvendelsesformål ikke medfører påviselige pesticidrester i eller på levnedsmidlet, eller hvis der ikke er nogen godkendte anvendelsesformål, eller hvis de anvendelsesformål, der er godkendt af medlemsstaterne, ikke er blevet underbygget med de nødvendige data, eller hvis anvendelsesformål i tredjelande, der medfører restkoncentrationer i eller på levnedsmidler, som kan blive bragt i omsætning på EF's marked, ikke er blevet underbygget med de nødvendige data.

(3) Med hensyn til dimethoat og oxydemeton-methyl underrettede nogle medlemsstater Kommissionen om deres ønske om at revidere de nationale maksimalgrænseværdier efter artikel 8 i direktiv 90/642/EØF af bekymring for forbrugernes indtagelse af disse stoffer. Kommissionen har modtaget forslag til revision af EF-maksimalgrænseværdierne. Kommissionen konkluderede, at det er klogest at ændre nogle af maksimalgrænseværdierne i betragtning af den mulige risiko for forbrugerne. Det er vigtigt, at medlemsstaterne træffer supplerende foranstaltninger til risikostyring for effektivt at beskytte forbrugeren. For dimethoat og oxydemeton-methyl skal medlemsstaterne revidere de bestående godkendelser efter artikel 4 i Rådets direktiv 91/414/EØF(6), senest ændret ved Kommissionens direktiv 2002/64/EF(7), for at godkendte anvendelsesformål ikke fører til overskridelse af maksimalgrænseværdierne.

(4) Forbrugernes livslange eksponering for pesticiderne i dette direktiv via fødevarer er blevet omvurderet efter EF's procedurer og praksis under hensyntagen til de retningslinjer, der er offentliggjort af Verdenssundhedsorganisationen(8). Det er beregnet, at maksimalgrænseværdierne i dette direktiv ikke fører til, at den acceptable daglige indtagelse overskrides. ADI for oxydemeton-methyl er 0,0003 mg/kg/legemsvægt (JMPR 1989), ARfD er 0,005 mg/kg/legemsvægt, ADI for dimethoat er 0,002 mg/kg/legemsvægt (JMPR 1996) og ARfD er 0,03 mg/kg/legemsvægt.

(5) Hvor det er relevant, er den akutte eksponering af forbrugerne for disse pesticider via hver af de fødevarer, der kan indeholde restkoncentrationer af disse pesticider, blevet vurderet efter EF's procedurer og praksis under hensyntagen til de retningslinjer, der er offentliggjort af Verdenssundhedsorganisationen. Det konkluderes, at tilstedeværelse af pesticidrester på niveau med eller under de maksimalgrænseværdier, der foreslås i dette direktiv, ikke giver anledning til akutte toksiske virkninger.

(6) For formothion er der ikke rapporteret om anvendelser på verdensplan. Da der mangler tilstrækkelige data om pesticidrester og toksikologi, er det hensigtsmæssigt at fastsætte maksimalgrænseværdier for formothion for alle produkter på bestemmelsesgrænseværdien.

(7) EF's handelspartnere er blevet konsulteret om de foreslåede grænseværdier for formothion, dimethoat og oxydemeton-methyl i dette direktiv via Verdenshandelsorganisationen, og der er taget hensyn til deres kommentarer til disse grænseværdier.

(8) Der er taget hensyn til udtalelserne fra Den Videnskabelige Komité for Planter, navnlig råd og henstillinger angående den metode, der skal følges ved beskyttelsen af forbrugere af landbrugsprodukter, der er behandlet med pesticider.

(9) Bilagene til direktiv 76/895/EØF, 86/362/EØF, 86/363/EØF og 90/642/EØF bør derfor ændres.

(10) De i dette direktiv fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

UDSTEDT FØLGENDE DIREKTIV:

Artikel 1

I bilag II til direktiv 76/895/EØF udgår oplysningerne om "dimethoat", "omethoat", "formothion", "oxydemeton-methyl", "demeton-S-methyl" og "demeton-S-methylsulfon".

Artikel 2

I del A i bilag II til direktiv 86/362/EØF indsættes følgende: ""

Artikel 3

I del B i bilag II til direktiv 86/363/EØF indsættes følgende: ""

Artikel 4

Maksimalgrænseværdierne i bilaget til dette direktiv afløser dem, der er opført i bilag II til direktiv 90/642/EØF for de pågældende pesticider.

Artikel 5

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 2002. De underretter Kommissionen derom.

Medlemsstaterne anvender disse bestemmelser fra den 1. januar 2003.

Når medlemsstaterne vedtager disse love og bestemmelser, skal de ved vedtagelsen indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 6

Dette direktiv træder i kraft på syvendedagen efter offentliggørelsen i De Europæiske Fællesskabers Tidende.

Artikel 7

Dette direktiv er rettet til medlemsstaterne

Udfærdiget i Bruxelles, den 19. august 2002.

På Kommissionens vegne

David Byrne

Medlem af Kommissionen

(1) EFT L 340 af 9.12.1976, s. 26.

(2) EFT L 192 af 20.7.2002, s. 47.

(3) EFT L 221 af 7.8.1986, s. 37.

(4) EFT L 221 af 7.8.1986, s. 43.

(5) EFT L 350 af 14.12.1990, s. 71.

(6) EFT L 230 af 19.8.1991, s. 1.

(7) EFT L 189 af 18.7.2002, s. 27.

(8) Guidelines for predicting dietary intaken of pesticide residues (revised), prepared by the GEMS/Food Programme in collaboration with the Codex Committe on Pesticides Residue, offentliggjort af World Health Organisation 1997 (WHO/FSF/FOS/97.7).

(9) Angiver bestemmelsesgrænseværdien.

(10) Angiver bestemmelsesgrænseværdien.

BILAG

>TABELPOSITION>